喜雨上使君
作者：程公許
朝代：宋

paragraphs: 塞垣昏昏纏殺氣，春陽暵旱慘如燬。
老蛟熟睡呼不起，暴尪鞭巫徒爲耳。
雲將族兮俄披靡，飛廉之怒誰或使。
綿州刺史亦勞止，寢不遑安食不旨。
瀝膽濡毫肝作紙，封章夜訴天尺咫。
電幟簸紅雷虺虺，一篩時有萬絲委。
旬浹頻占垤封蟻，半夜流膏活千里。
瓦溝佳聲密飄灑，簫韶九奏未堪擬。
焦卷一朝有生意，夢魚之占立可俟。
中原格鬭何時已，軍儲急須問庚癸。
剝膚駸駸幾及髓，國脈所寄將奚恃。
腐儒流浪半環水，月蠹太倉三斛米。
干時無策顙有泚，况忍懶書酣晝寐。
知元道州漢良吏，可無長歌爲志喜。
北風漲塵目易瞇，安得天河一湔洗。
豐年高廩萬億秭，重見周道平如砥。